Návrh VZN vyvesený na úradnej tabuli v obci Košolná dňa: 1.12.2011
VZN vyvesené na úradnej tabuli v obci Košolná dňa: 16.12.2011
VZN nadobúda účinnosť dňa 1.1.2012
Obecné zastupiteľstvo v Košolnej na základe § 6 zákona SNR č. 369/1990 Zb. o obecnom zriadení v znení neskorších predpisov a zákona  NR SR č. 582/2004 Z. z. o miestnych daniach a miestnom poplatku za komunálne odpady a drobné stavebné odpady vydáva pre územie obce Košolná toto

V Š E O B E C N E    Z Á V Ä Z N É    N A R I A D E N I E

                                           č. 3/2011
o miestnych  daniach

a miestnom poplatku za komunálne odpady a drobné stavebné odpady
na   území   obce  K o š o l n á

I.  č a s ť

ÚVODNÉ  USTANOVENIA

§  1

(1) Toto  všeobecne  záväzné  nariadenie (ďalej len „VZN“) upravuje podmienky určovania a vyberania miestnych daní a miestneho poplatku za   komunálne   odpady    a   drobné   stavebné  odpady    (ďalej len „miestne dane a miestny poplatok“)   na území obce K o š o l n á
(2) Obec Košolná na svojom území ukladá tieto miestne dane:

a/ daň z nehnuteľností,

b/ daň za psa,

c/ daň za užívanie verejného priestranstva,

d/ daň za ubytovanie

e/ daň za predajné automaty,

f/ daň za nevýherné hracie prístroje,

g/ daň za jadrové zariadenie.

 (3) Obec Košolná na svojom území ukladá miestny poplatok za   komunálne   odpady    a   drobné   stavebné  odpady.

(4) Zdaňovacím  obdobím miestnych daní  a to dane z nehnuteľností, dane za psa, dane za predajné automaty, dane za nevýherné hracie prístroje a dane za jadrové zariadenie je kalendárny rok.

II. č a s ť

Miestne dane 
           Daň z nehnuteľností

      § 2


Daň z nehnuteľností zahŕňa

a/ daň z pozemkov,

b/ daň zo stavieb,

c/ daň z bytov a z nebytových priestorov v bytovom dome (ďalej len „daň z bytov“).

Daň z pozemkov

§ 3

(1) Daňovníkom dane z pozemkov sú tí, ktorí sú uvedení v ustanovení § 5 zák. č.  582/2004 Z. z. o miestnych daniach   a   miestnom   poplatku   za   komunálne   odpady    a   drobné   stavebné  odpady v znení neskorších predpisov (ďalej len „zákon o miestnych daniach“).

(2) Predmetom dane z pozemkov sú pozemky na území obce Košolná v členení podľa § 6 ods. 1 až 7 zákona o miestnych daniach.

(3) Spôsob výpočtu základu dane z pozemkov je uvedený v ustanovení § 7 zákona o miestnych daniach. Výpočet sa musí prevádzať vždy k  l. januáru zdaňovacieho obdobia.    Na zmeny, ktoré nastanú počas zdaňovacieho obdobia správca dane nebude prihliadať, okrem prípadov, kde je to upravené platnou právnou úpravou.

(4) Základom dane z pozemkov pre pozemky druhu orná pôda, chmeľnice, vinice, ovocné sady a trvalé trávnaté porasty je hodnota pozemku bez porastov určená vynásobením výmery pozemkov v m2 a hodnoty pozemkov v € za 1 m2 uvedenej v prílohe č. 1 zákona o miestnych daniach. Hodnota pozemkov podľa jednotlivých druhov podľa prílohy č.1 zákona o miestnych daniach je nasledovná:

a) orná pôda, chmeľnice, vinice, ovocné sady,
                                     0,5799     €/m2

b) trvalé trávne porasty, 




                         0,1394     €/m2

c) záhrady,





                                     1,32     €/m2
d) rybníky s chovom rýb a ostatné hospodársky 

    využívané vodné plochy, 




                         0,13     €/m2
f) zastavané plochy a nádvoria,


                                     1,32     €/m2

g) stavebné pozemky




                                   13,27     €/m2

h) ostatné plochy okrem stavebných pozemkov
                                     1,32     €/m2
(5) Ročná sadzba dane z pozemkov podľa jednotlivých druhov je určená nasledovne: 

a) orná pôda, chmeľnice, vinice, ovocné sady,
           0,35%
b) trvalé trávne porasty, 



           0,40%
c) záhrady,





           0,50% 

d) rybníky s chovom rýb a ostatné hospodársky 

    využívané vodné plochy, 




0,40%
f) zastavané plochy a nádvoria,


            0,50% 

g) stavebné pozemky




            0,30%  

h) ostatné plochy okrem stavebných pozemkov
            0,50% 

Daň zo stavieb

§ 4

       (1) Daňovníkmi dane zo stavieb sú tí, ktorí sú uvedení v ustanovení § 9 zákona o miestnych daniach.

       (2) Predmetom dane zo stavieb sú stavby na území obce Košolná, ktoré majú jedno alebo viac nadzemných alebo podzemných podlaží alebo ich časti spojené so zemou pevným základom, na ktoré bolo vydané kolaudačné rozhodnutie a ak sa takéto rozhodnutie nevydalo, tie stavby alebo ich časti, ktoré sa skutočne užívajú. Ak bolo na stavbu vydané kolaudačné rozhodnutie, na daňovú povinnosť nemá vplyv skutočnosť, že sa stavba prestala užívať.

       (3) Základom dane zo stavieb je výmera zastavanej plochy v m2. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby. 

       (4) Ročná sadzba dane zo stavieb je za každý aj začatý m2 zastavanej plochy nasledovná

a/  0,08 €/m2 za  stavby na bývanie a ostatné stavby tvoriace príslušenstvo k hlavnej stavbe, 

b/ 0,08 €/m2 za stavby na pôdohospodársku produkciu, skleníky, stavby užívané na skladovanie vlastnej poľnohospodárskej produkcie, s výnimkou stavieb na skladovanie inej ako vlastnej produkcie a na administratívu , 

c/ 0,20 €/m2  za samostatne stojace garáže a samostatné stavby hromadných garáží a stavby určené alebo používané na tieto účely postavené mimo bytových domov, 

d/ 1,00 €/m2 za priemyselné stavby a stavby slúžiace energetike, stavby slúžiace stavebníctvu okrem stavieb na skladovanie a administratívu,

e/ 1,10 €/m2  za stavby na ostatnú podnikateľskú činnosť a zárobkovú činnosť, skladovanie a administratívu,

f/  1,10 €/m2 za ostatné stavby.     

   (5)  Sadzba dane podľa odseku 4 písm. a) a b) tohto ustanovenia sa pri viacpodlažných stavbách zvyšuje o 0,04 €/m2 za každý aj začatý m2 zastavanej plochy za každé ďalšie nadzemné a podzemné podlažie.

      (6) Sadzba dane podľa odseku 4 písm. d), e), f) tohto ustanovenia sa pri viacpodlažných stavbách zvyšuje o 0,40 €/m2 za každý aj začatý m2 zastavanej plochy za každé ďalšie nadzemné a podzemné podlažie. 

Daň z bytov

§ 5

 (1) Daňovníkom dane z bytov sú tí, ktorí sú uvedení v ustanovení § 13 zákona o miestnych daniach.

(2) Predmetom dane z bytov v bytovom dome na území obce Košolná, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby, sú byty a nebytové priestory.

(3) Základom dane z bytov je výmera podlahovej plochy bytu a nebytového priestoru v m2.  

(4) Ročná sadzba dane z bytov je 0,13 €/m2 za každý aj začatý m2 zastavanej plochy bytu a nebytového priestoru. 

Spoločné ustanovenia pre daň z nehnuteľností

§ 6

(1) Podľa miestnych podmienok v obci Košolná sa od dane z pozemkov oslobodzujú tieto pozemky:

a/ pozemky cintorína ,

b/ pozemky funkčne spojené so stavbami slúžiacimi verejnej doprave a pozemky verejne prístupné ako parky a športoviská ,

c/  pozemky vo vlastníctve cirkvi, 

(2) Podľa miestnych podmienok  v obci Košolná  sa znižuje daň zo stavieb a daň z bytov u týchto stavieb:

a/ o 50 % za stavby na bývanie a byty vo vlastníctve osôb starších ako 62 rokov , ktoré slúžia výhradne na ich trvalé bývanie (žijú osamele) a majú jediný zdroj príjmu dôchodok.

 (3) Podľa miestnych podmienok v obci Košolná sa od dane zo stavieb oslobodzujú tieto stavby:

a/ stavby vo vlastníctve cirkvi

Vznik a zánik daňovej povinnosti

 (4) Daňová povinnosť vzniká 1. januára zdaňovacieho obdobia nasledujúceho po zdaňovacom období , v ktorom daňovník nadobudol nehnuteľnosť do vlastníctva a zaniká 31. decembra zdaňovacieho obdobia, v ktorom daňovníkovi zanikne vlastníctvo k nehnuteľností. Ak sa daňovník stane vlastníkom nehnuteľností 1. januára bežného zdaňovacieho obdobia, vzniká daňová povinnosť týmto dňom. Pre vyrubenie dane z nehnuteľností je rozhodujúci stav k l. januáru zdaňovacieho obdobia. 

Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia, sa neprihliada. 

(5) Fyzická osoba alebo právnická osoba v priebehu príslušného zdaňovacieho obdobia je povinná oznámiť správcovi dane skutočnosti  rozhodujúce pre vznik alebo zánik daňovej povinnosti k dani z nehnuteľností  a každú zmenu týchto skutočností do 30 dní odo dňa, keď tieto skutočnosti alebo ich zmeny nastali.

Daňové priznanie

(1) Daňové priznanie k dani z nehnuteľností (ďalej len „priznanie“) je daňovník povinný podať príslušnému správcovi dane do 31. januára toho zdaňovacieho obdobia, v ktorom mu vznikla daňová povinnosť, ak tento zákon neustanovuje inak a v ďalších zdaňovacích obdobiach do tohto termínu, len ak nastali zmeny skutočností rozhodujúcich na vyrubenie dane z nehnuteľností. 

Za zmeny skutočností  rozhodujúcich na vyrubenie dane sa nepovažuje zmena sadzieb dane z nehnuteľností. 

Ak je pozemok, stavba, byt a nebytový priestor v bytovom dome v spoluvlastníctve viacerých osôb (§ 5 ods.4, § 9 ods. 3 a § 13 ods. 2), priznanie podá každá fyzická osoba alebo právnická osoba. Ak sa spoluvlastníci dohodnú, priznanie podá ten, koho dohodou určili spoluvlastníci, pričom túto skutočnosť musia písomne oznámiť správcovi dane pred uplynutím lehoty na podanie daňového priznania.

(2) Daňovník je povinný v priznaní uviesť všetky skutočnosti rozhodujúce na výpočet dane a daň si sám vypočítať. 

(3) Daňovník, ak ide o fyzickú osobu, je povinný uviesť v priznaní aj meno, priezvisko, titul, adresu trvalého pobytu, rodné číslo a ak ide o právnickú osobu je povinný uviesť aj obchodné meno alebo názov, identifikačné číslo a sídlo. Súčasne je daňovník povinný vyplniť všetky údaje podľa daňového priznania. Osobné údaje podľa tohto odseku sú chránené podľa osobitného  predpisu.

Vyrubovanie dane

(1) Daň z pozemkov, daň zo stavieb a daň z bytov vyrubí správca dane každoročne v priebehu bežného zdaňovacieho obdobia. Pri dohode spoluvlastníkov správca dane vyrubí daň tomu spoluvlastníkovi, ktorý na základe ich dohody podal priznanie podľa § 19 ods. 2 zákona o miestnych daniach.

Platenie dane

Vyrubená daň z nehnuteľností je splatná do 15 dní od nadobudnutia právoplatnosti platobného výmeru.
Daň za psa

§ 7

(1) Predmetom dane za psa je pes starší ako 6 mesiacov chovaný fyzickou osobou alebo právnickou osobou. 

Predmetom dane za psa nie je 

· pes chovaný na vedecké účely a výskumné účely, 

· pes umiestnený v útulku zvierat, 

· pes so špeciálnym výcvikom, ktorého vlastní občan s ťažkým zdravotným postihnutím.                                                       

(2) Daňovníkom je fyzická osoba alebo právnická osoba, ktorá je  vlastníkom psa alebo držiteľom psa, ak sa nedá preukázať, kto psa vlastní. 

(3) Základom dane je počet psov. 

(4) Sadzba  dane  za  jedného psa a kalendárny rok sa stanovuje takto :

      a)   5,00 € za psa chovaného v rodinnom dome
      b) 20,00 € za psa chovaného v byte v bytovom dome
(5) Daňová povinnosť vzniká prvým dňom kalendárneho mesiaca nasledujúceho po mesiaci, v ktorom daňovník nadobudol psa a zaniká prvým dňom mesiaca nasledujúceho po mesiaci, v ktorom daňovník už nie je vlastníkom alebo držiteľom psa.  

(6) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť. 

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce mesiace zdaňovacieho obdobia, za ktoré bola daň zaplatená. 

(7) Písomné oznámenie sa doručuje na obecný úrad a musí obsahovať najmä označenie vlastníka (resp. držiteľa) psa menom, priezviskom a adresou trvalého pobytu, označenie psa, jeho vek, spôsob a dátum nadobudnutia príp. uhynutia alebo skončenia chovu, stanovište psa uvedením adresy vlastníka, resp. držiteľa, druhy vykonaných veterinárnych očkovaní, evidenčné číslo psa podľa VZN o podmienkach držania a chovu psov.

           (8) Na potvrdenie skutočnosti, že za psa nie je povinnosť platiť daň podľa druhej vety, ods. 1 tohto ustanovenia, je vlastník alebo držiteľ psa povinný predložiť príslušné potvrdenie.

(9) Daň za psa vyrubí správca dane v prvom zdaňovacom období platobným výmerom. Vyrubená daň je splatná do 15.dní odo dňa nadobudnutia právoplatnosti platobného výmeru. V ďalších zdaňovacích obdobiach je daň za psa  splatná bez vyrubenia, a to do 31. januára príslušného zdaňovacieho obdobia.  

Daň za užívanie verejného priestranstva

§ 8

 
(1) Verejným priestranstvom na účely tohto VZN sú verejnosti prístupné pozemky vo vlastníctve obce Košolná, ktorými sa rozumejú nasledovné miesta:

a/ hlavné   (štátne)  a  všetky   vedľajšie  (miestne)  cestné komunikácie  v  celej  svojej  dĺžke  a  v  šírke od krajnice po krajnicu,

b/ vybudovaný  chodník, príp. aj  upravená plocha pre  chodenie obyvateľov na celom území  obce,

c/ priestranstvo pred „Hostincom u Božky“

d/ autobusové nástupištia, 

e/ športový areál, 

f/  parkovisko pri cintoríne

g/ priestranstvo pred Kultúrnym domom 
h/ lokalita „Vlčie Jamy“
             (2) Predmetom dane za užívanie verejného priestranstva je osobitné užívanie verejného priestranstva 

(3) Osobitným  užívaním  verejného  priestranstva  sa podľa tohto VZN rozumie 

a/ umiestnenie zariadenia slúžiaceho na poskytovanie služieb a predaja, 

b/ trvalé parkovanie vozidla ,

c/ umiestnenie posedenia s občerstvením na vyhradenom priestore priľahlom k hostincu

d/ dočasné uloženie výkopovej zeminy a stavebnej sute

 (4) Daňovníkom je fyzická osoba alebo právnická osoba, ktorá verejné priestranstvo užíva.

(5) Základom dane za užívanie verejného priestranstva je výmera užívaného verejného priestranstva v m2  .

(6) Sadzbu  dane  za užívanie  verejného priestranstva za každý aj  začatý m2  osobitne  užívaného verejného priestranstva a za každý aj začatý deň je nasledovná:

a/ 1,00 €/m2 za umiestnenie zariadenia slúžiaceho na poskytovanie služieb alebo predaja  

b/ 0,10 €/m2 za trvalé alebo dočasné parkovanie motorového vozidla,

c/ 0,013 €/ m2 za umiestnenie posedenia s občerstvením na vyhradenom priestore pri hostinci

d/ 0,10 €/m2 za uloženie výkopovej zeminy a stavebnej sute
(7) Daňová povinnosť vzniká začatím užívania verejného priestranstva a zaniká ukončením užívania verejného priestranstva. 

Daňovník je povinný  osobne   alebo  písomne  podať oznámenie o začatí užívania verejného priestranstva Obecnému úradu v Košolnej a to  pred  začatím  osobitného  užívania  verejného priestranstva, výnimočne v deň,  v ktorom  sa má  realizovať užívanie verejného priestranstva. 

Daňovník je tiež povinný ohlásiť do 3 dní každú skutočnosť, ktorá  má  alebo  môže  mať  vplyv  na  výšku  stanovenej, resp. zaplatenej dane. Daňovník je povinný oznámiť Obecnému úradu v Košolnej skutočnosť, že osobitné užívanie verejného priestranstva skončilo a verejné priestranstvo bolo uvedené do pôvodného stavu.

(8) Miestnu daň obec vyrubí platobným výmerom a splatnosť sa stanovuje nasledovne:

a/ jednorázovo v hotovosti do pokladne obecného úradu,

b/ pri  dobe užívania verejného  priestranstva najviac 15 dní pri ohlasovaní vzniku poplatkovej povinností na Obecnom úrade v Košolnej ,

c/ pri  dobe užívania verejného  priestranstva dlhšie ako 15 dní  a to týždennými  alebo mesačnými splátkami, pričom  termín a spôsob splátok  určí poverený  zamestnanec správcu miestnej dane na Obecnom  úrade v Košolnej pri  ohlásení vzniku  daňovej povinnosti daňovníkom.

Daň za ubytovanie 
§ 9
(1) Predmetom dane za ubytovanie je odplatné prechodné ubytovanie fyzickej osoby v ubytovacom zariadení

(2) Daňovníkom je fyzická osoba, ktorá sa v zariadení odplatne prechodne ubytuje

(3) Základom dane je počet prenocovaní

(4) Sadzba dane je 0,50 € na osobu a prenocovanie.

(5) Platiteľom dane je prevádzkovateľ zariadenia, ktorý odplatné prechodné ubytovanie  poskytuje. Prevádzkovateľ je povinný sa zaregistrovať na Obecnom úrade v Košolnej najneskôr v deň začatia činnosti v poskytovaní služieb prechodného ubytovania.

(6) O dani za ubytovanie vedie prevádzkovateľ evidenciu v „Knihe ubytovaných“

Kniha ubytovaných musí mať povinne očíslované strany a musí obsahovať :
· údaje o platiteľovi dane a prevádzkovateľovi, ktorý poskytuje službu prechodného ubytovania

· názov a miesto zariadenia prechodného ubytovania

· meno a priezvisko ubytovaného 

· číslo občianskeho preukazu alebo cestovného pasu ubytovaného

· miesto trvalého pobytu ubytovaného

· dátum príchodu a odchodu – počet prenocovaných nocí ubytovaného

· výška zaplatenej dane za ubytovanie a číslo účtovného dokladu o zaplatení

Knihu ubytovaných je povinný prevádzkovateľ predložiť ku kontrole a overeniu správnosti vedených údajov pred začiatkom poskytovania služieb prechodného ubytovania a vždy na výzvu správcu dane.

(7) Daň za ubytovanie prevádzkovateľ vyberá pri nástupe daňovníka do zariadenia, v hotovosti v eurách alebo prevodným príkazom na faktúru. Pokladničný doklad o zaplatení dane a faktúru je platiteľ dane povinný uchovávať 10 rokov od vystavenia faktúry na daňové účely

(8) Prevádzkovateľ ako platiteľ dane je povinný zaplatenú daň daňovníkom odviesť mesačne a to do 10. dňa po uplynutí mesiaca nasledovným spôsobom :
a) v hotovosti do pokladne obecného úradu

b) bezhotovostným prevodom na účet obce Košolná vo VÚB banke Trnava, číslo účtu 13227212/0200

Daň za predajné automaty

§ 10
(1) Predmetom dane za predajné automaty sú prístroje a automaty, ktoré vydávajú tovar za odplatu (ďalej len „predajné automaty“).

(2) Daňovníkom je fyzická osoba alebo právnická osoba, ktorá predajné automaty prevádzkuje.

(3) Základom dane je počet predajných automatov.

(4) Sadzba dane je 50,00 € za jeden predajný automat a kalendárny rok.

(5) Daňová povinnosť vzniká dňom začatia prevádzkovania predajných automatov a zaniká dňom ukončenia ich prevádzkovania.  

(6) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť. V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia. 

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce dni zdaňovacieho obdobia, za ktoré bola daň zaplatená. 

Oznamovaciu povinnosť si daňovník musí splniť písomným oznámením, ktoré doručí osobne alebo doporučeným listom na Obecný úrad v Košolnej.  Písomné oznámenie pri vzniku daňovej povinnosti obsahuje – identifikačné údaje daňovníka, identifikáciu predajného automatu podľa odst.8 článku 12 tohto ustanovenia , miesto prevádzkovania,  Písomné oznámenie pri zániku daňovej povinnosti obsahuje – identifikačné údaje daňovníka, identifikáciu predajného automatu, miesto doterajšieho prevádzkovania.  

(7) Daň obec vyberá nasledovným spôsobom :

a/ v hotovosti do pokladne obecného úradu,

b/ poštovou poukážkou

c/ bezhotovostným prevodom na účet obce vo VÚB banke a.s., pobočka Trnava, číslo účtu 13227-212/0200.

(8) Na účely výberu dane prevádzkovateľ je povinný viesť nasledovnú preukaznú evidenciu ohľadne každého predajného automatu osobitne:

a/ výrobné číslo,  druh, typ, názov predajného automatu ,

b/ deň začatia a ukončenia prevádzkovania predajného automatu,

c/ zoznam ponúkaného tovaru

d/ miesto umiestnenia predajného automatu

c/ súčasťou evidencie sú platné doklady výrobcu k predajnému automatu .

                 Evidenciu je na požiadanie daňovník povinný predložiť ku kontrole na obecný úrad v Košolnej v lehote stanovenej vo výzve.

Daň za nevýherné hracie prístroje

§  11
(1) Predmetom dane za nevýherné hracie prístroje sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti (ďalej len „nevýherné hracie prístroje“).  

(2) Nevýherné hracie prístroje sú:

a) elektronické prístroje na počítačové hry,

b) mechanické prístroje, elektronické prístroje, automaty a iné zariadenia na zábavné hry. 

(3) Daňovníkom je fyzická osoba alebo právnická osoba, ktorá nevýherné hracie prístroje prevádzkuje. 

(4) Základom dane je počet  nevýherných hracích prístrojov. 

(5) Sadzba dane je 50,00 € za jeden nevýherný hrací prístroj a kalendárny rok.

(6) Daňová povinnosť vzniká dňom začatia prevádzkovania nevýherných  hracích prístrojov a zaniká dňom ukončenia ich prevádzkovania.  

(7) Daňovník je povinný písomne oznámiť vznik daňovej povinnosti správcovi dane do 30 dní od vzniku daňovej povinnosti a v tejto lehote zaplatiť daň na zdaňovacie obdobie alebo pomernú časť dane na zostávajúce mesiace zdaňovacieho obdobia, v ktorom vznikla daňová povinnosť. V ďalších zdaňovacích obdobiach je daň na zdaňovacie obdobie splatná bez vyrubenia do 31. januára tohto zdaňovacieho obdobia. 

Ak daňová povinnosť zanikne v priebehu zdaňovacieho obdobia a daňovník to oznámi správcovi dane najneskôr do 30 dní odo dňa zániku daňovej povinnosti, správca dane vráti pomernú časť dane za zostávajúce dni zdaňovacieho obdobia, za ktoré bola daň zaplatená. 

Oznamovaciu povinnosť si daňovník musí splniť písomným oznámením, ktoré doručí osobne alebo doporučeným listom na Obecný úrad v Košolnej . Písomné oznámenie pri vzniku daňovej povinnosti obsahuje – identifikačné údaje daňovníka, identifikáciu nevýherného hracieho prístroja podľa odst. 9 § 11 tohto ustanovenia a miesto prevádzkovania.  Písomné oznámenie pri zániku daňovej povinnosti obsahuje – identifikačné údaje daňovníka, identifikáciu nevýherného hracieho prístroja, miesto doterajšieho prevádzkovania.  

(8) Daň obec vyberá nasledovným spôsobom :

a/ v hotovosti do pokladne obecného úradu,

b/ poštovou poukážkou 

b/ bezhotovostným prevodom na účet obce vo VÚB banke a.s., pobočka Trnava, číslo účtu 13227-212/0200.

(9) Na účely výberu dane je prevádzkovateľ povinný viesť nasledovnú preukaznú evidenciu ohľadne každého nevýherného hracieho prístroja osobitne:

a/ výrobné číslo, druh, typ, a názov nevýherného hracieho prístroja ,

b/ miesto umiestnenia nevýherného hracieho prístroja,

c/ deň začatia prevádzkovania a deň ukončenia prevádzkovania nevýherného hracieho prístroja .

Daň za jadrové zariadenie

§  12

(1) Predmetom dane za jadrové zariadenie je umiestnenie jadrového zariadenia, v ktorom prebieha štiepna reakcia a vyrába sa elektrická energia (ďalej len „jadrové zariadenie“), a to aj časť kalendárneho roka.

(2) Daňovníkom dane je prevádzkovateľ jadrového zariadenia.

            (3) Základom dane je výmera katastrálneho územia obce v m2, ktoré sa nachádza v oblasti ohrozenia jadrovým zariadením. Výmera katastrálneho územia obce je : 9 588810 m2.

(4) Zastavané územie obce Košolná sa nachádza v oblasti ohrozenia jadrovým zariadením Jadrovej elektrárne V-2 v pásme do 21 km od zdroja ohrozenia  nad 2/3 polomeru oblasti ohrozenia. 

            (5) Sadzba dane je  v zmysle odseku 4 tohto ustanovenia  0,0006 € za m2.

(6) Daňová povinnosť vzniká dňom začatia skúšobnej prevádzky jadrového zariadenia a zaniká dňom vyvezenia jadrového paliva z posledného reaktora jadrového zariadenia.

(7) Daňovník je povinný písomne oznámiť vznik daňovej povinnosti správcovi dane do 30 dní odo dňa vzniku daňovej povinnosti a zánik daňovej povinnosti do 30 dní odo dňa zániku daňovej povinnosti. 

Oznamovaciu povinnosť si daňovník splní písomným oznámením, ktoré doručí osobne alebo doporučeným listom na Obecný úrad v Košolnej . Písomné oznámenie pri vzniku daňovej povinnosti obsahuje – identifikačné údaje daňovníka, identifikáciu zdroja ako názov jadrového zariadenia, sídlo alebo umiestnenie, deň začatia skúšobnej prevádzky, oznámenie o dobe prevádzky.

(8) Daň za jadrové zariadenie vyrubí správca dane do 31. januára zdaňovacieho obdobia za predchádzajúci kalendárny rok. Daň za jadrové zariadenie sa vypočíta ako súčin základu dane podľa ods.3 a sadzby dane podľa ods. 5 tohto ustanovenia. 

(9) Vyrubená daň za jadrové zariadenie je splatná do 15 dní odo dňa nadobudnutia právoplatnosti rozhodnutia.

III.  č a s ť

         Miestny poplatok

Miestny poplatok za komunálne odpady 

a drobné stavebné odpady

§  13
(1) Miestny poplatok za  komunálne odpady a drobné  stavebné odpady (ďalej len „poplatok“) sa platí za komunálne odpady a drobné stavebné odpady, ktoré vznikajú na území obce.

(2) Ak ďalej nie je ustanovené inak, poplatok platí poplatník, ktorým je

a) fyzická  osoba,  ktorá  má   v  obci  trvalý  pobyt alebo prechodný  pobyt  alebo ktorá je  na území  obce oprávnená užívať alebo užíva byt,  nebytový priestor, pozemnú stavbu alebo  jej časť,  alebo objekt,  ktorý nie  je stavbou,  alebo záhradu,   vinicu,  ovocný   sad,  trvalý   trávny porast na iný účel ako na podnikanie, pozemok v zastavanom území  obce  okrem  lesného  pozemku  a  pozemku, ktorý je evidovaný v katastri nehnuteľností ako vodná plocha (ďalej len "nehnuteľnosť"),

b) právnická  osoba,  ktorá  je   oprávnená  užívať  alebo  užíva nehnuteľnosť nachádzajúcu sa na území  obce na iný účel ako na podnikanie,

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

(3) Ak má osoba podľa odseku  2 písm. a) v obci súčasne trvalý pobyt  a prechodný  pobyt,                            poplatok platí iba z dôvodu trvalého pobytu.                                                                                                                                (4) Poplatok od  poplatníka v ustanovenej  výške pre obec  vyberá a za vybraný poplatok ručí

a/ vlastník nehnuteľnosti; ak  je nehnuteľnosť v spoluvlastníctve viacerých  spoluvlastníkov  alebo  ak  ide  o  bytový dom, poplatok  vyberá a  za  vybraný  poplatok ručí  zástupca alebo správca určený spoluvlastníkmi, ak s výberom poplatku zástupca alebo  správca súhlasí;  ak nedošlo  k určeniu  zástupcu alebo správcu, obec  určí spomedzi vlastníkov  alebo spoluvlastníkov zástupcu, ktorý poplatok pre obec vyberie,

b/ správca, ak je vlastníkom nehnuteľnosti štát, vyšší územný celok alebo obec (ďalej len "platiteľ").  Platiteľ a poplatník sa môžu písomne dohodnúť, že poplatok obci  odvedie priamo poplatník; za  odvedenie poplatku  obci ručí platiteľ.

(5) Poplatková   povinnosť   vzniká   dňom,   ktorým   nastane skutočnosť uvedená v odseku 2 tohto ustanovenia. Poplatková povinnosť zaniká dňom, ktorým zanikne skutočnosť zakladajúca vznik poplatkovej povinnosti.

(6) Sadzba poplatku je

a/ 0,012 € za jeden liter  alebo dm3 komunálnych  odpadov alebo  drobných stavebných  odpadov  ( 1,32 € za jednu smetnú nádobu a jeden vývoz )

(7) Poplatník  je povinný  do jedného  mesiaca odo  dňa vzniku povinnosti platiť poplatok, odo dňa, keď nastala skutočnosť, ktorá má  vplyv na  zánik poplatkovej  povinnosti, ako  aj od  skončenia obdobia  určeného obcou,  za ktoré  platil poplatok,  v prípade ak došlo k zmene už ohlásených údajov, ohlásiť obci

a/ svoje  meno,  priezvisko,  dátum  narodenia,  adresu  trvalého pobytu,  adresu prechodného  pobytu (ďalej  len "identifikačné údaje"); ak  je poplatníkom osoba podľa  odseku 2 písm. b) alebo písm. c) tohto ustanovenia názov alebo obchodné meno,  sídlo alebo miesto podnikania, identifikačné číslo (IČO),

b/ identifikačné  údaje  iných  osôb,  ak  za  ne plní povinnosti poplatníka podľa § 77 ods. 7 zákona o miestnych daniach,

c/ údaje  rozhodujúce  na  určenie  poplatku  podľa § 79 zákona o miestnych daniach /ak je zavedený množstvový zber/, spolu s ohlásením predloží  aj doklady potvrdzujúce  uvádzané údaje; ak súčasne  požaduje zníženie alebo  odpustenie poplatku podľa § 83 zákona o miestnych daniach aj doklady,  ktoré odôvodňujú  zníženie alebo odpustenie poplatku.

(8) Poplatník je oprávnený podať  obci ohlásenie aj v prípade, ak zistí, že jeho povinnosť platiť  poplatok má byť nižšia, ako mu bola  vyrubená, alebo  ak žiada  o zníženie  poplatku z dôvodu, že neužíva nehnuteľnosť, ktorú je oprávnený užívať.

Vyrubenie poplatku

(1) Poplatok vyrubí obec platobným výmerom 

(2) Ak správca poplatku zistí sám alebo na základe ohlásenia, že nastali skutočnosti, ktoré majú vplyv na zmenu výšky poplatku, upraví výšku poplatkovej povinnosti rozhodnutím.

Splatnosť poplatku

(1)  Poplatok sa určuje na obdobie  jedného roka .

(2)  Poplatok je splatný do 15 dní od doručenia platobného výmeru

.

Vrátenie poplatku

            (1)  Ak poplatník uhradil vyšší poplatok, ako bol povinný uhradiť, obec Košolná poplatok vráti do 30 dní od zistenia skutočnosti, najneskôr do 70 dní od skončenia kalendárneho roka.

           (2) V prípade, ak poplatník o vrátenie poplatku nepožiada, môže správca poplatku započítať preplatok za platbu nasledujúceho poplatkového obdobia. 

(3) Obec Košolná nevráti preplatok nižší ako 1,66 €.
Splnomocňovacie ustanovenia

            (1) Obec Košolná poskytne nasledovné zľavy miestneho poplatku za komunálne odpady a drobné stavebné odpady:

a/ 100 % za obdobie počas, ktorého poplatník preukázateľne neužíva nehnuteľnosť, ktorú je oprávnený užívať, viac ako 90 po sebe nasledujúcich kalendárnych dní.

           (2) Obec Košolná môže na zmiernenie tvrdosti zákona v jednotlivých prípadoch na základe žiadosti poplatok znížiť o 40 %. Poplatok možno znížiť osobe staršej ako 62 rokov. Zníženie poplatku sa poskytne iba na jednu smetnú nádobu. O znížení poplatku na základe žiadosti rozhoduje starosta obce.

IV.  č a s ť
        Spoločné  a  záverečné  ustanovenia

Spoločné ustanovenia

§  14

(1) Správu miestnych daní a miestneho poplatku vykonáva   obec   Košolná prostredníctvom starostu obce a poverených zamestnancov obce  Košolná . 

(2) Postavenie povereného zamestnanca obce - správcu dane z nehnuteľnosti nemá hlavný kontrolór obce Košolná.

Záverečné  ustanovenia

§ 15

              (1) Daňovník dane z nehnuteľností podľa tohto VZN je povinný podať daňové priznanie do 31.januára.

               (2) Oslobodenie od domovej dane podľa vyhlášky Ministerstva financií č. 14/1968 Zb. o úľavách na domovej dani v znení neskorších predpisov zostáva v platnosti až do uplynutia lehoty na oslobodenie.

               (3) Daňové konanie začaté pred 1. januárom 2005 podľa zákona SNR č. 317/1992 Zb. o dani z nehnuteľností v platnom znení a zákona SNR č. 544/1990 Zb. o miestnych poplatkoch v platnom znení sa dokončí podľa doterajších prepisov. 

              (4) Na daňové povinnosti podľa zákona SNR č. 317/1992 Zb. o dani z nehnuteľností v platnom znení a zákona SNR č. 544/1990 Zb. o miestnych poplatkoch v platnom znení za zdaňovacie obdobie roku 2004 a zdaňovacie obdobia pred rokom 2004 a na skutočnosti ktoré nastali  do účinnosti tohto zákona sa vzťahujú doterajšie predpisy.

             (5) Pokiaľ v tomto všeobecne záväznom nariadení nie je podrobnejšia úprava, odkazuje sa na zákon NR SR č. 582/2004 Z. z. o miestnych daniach a miestnom poplatku v znení neskorších predpisov a  zákon SNR č. 511/1992 Zb. o správe daní a poplatkov v znení neskorších predpisov. 

             (6)  Na tomto všeobecne záväznom nariadení obce Košolná sa uznieslo Obecné zastupiteľstvo v Košolnej dňa 15.12.2011
             (7)  Dňom účinnosti tohto všeobecne záväzného nariadenia sa zrušuje Všeobecne záväzné nariadenie obce Košolná č.4/2009 o miestnych daniach a miestnom  poplatku zo dňa 10.12.2009.

            (8) Zmeny a doplnky tohto všeobecne záväzného nariadenia schvaľuje Obecné zastupiteľstvo v Košolnej

Toto všeobecne záväzné nariadenie obce Košolná  nadobúda účinnosť dňom 1.1.2012.

V Košolnej dňa  15.12.2011
                                                                                                      Mgr. Martin Halaksa

                                                                                                             starosta obce                                                         

